KOMMISSIONENS FORORDNING (EF) Nr. 2699/95 af 22. november 1995 om ændring af forordning (EF) nr. 1222/94 om fastsættelse af fælles gennemførelsesregler for ordningen for ydelse af eksportrestitutioner og om fastlæggelse af kriterierne for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag II
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), særlig artikel 8, stk. 3, første afsnit, og
ud fra følgende betragtninger:
Ved Kommissionens forordning (EF) nr. 1222/94 (2), senest ændret ved forordning (EF) nr. 1149/95 (3), er det fastsat, at kartoffelstivelse ligestilles med majsstivelse; bestemmelsen indebærer, at der kan ydes eksportrestitution for kartoffelstivelse, men restitutionsbeløbet for kartoffelstivelse er ikke nødvendigvis det samme som restitutionsbeløbet for majsstivelse;
i henhold til artikel 13, stk. 1, andet afsnit, i Rådets forordning (EØF) nr. 1766/92 af 30. juni 1992 om den fælles markedsordning for korn (4), senest ændret ved forordning (EF) nr. 1863/95 (5), kan eksportrestitutionen for korn, der udføres i form af varer, der er opført i bilag B, ikke være højere end restitutionen, der anvendes for korn, der eksporteres uforarbejdet; som følge heraf anvendes der for tiden ved udførsel af kartoffel- og majsstivelse i form af varer, som ikke er opført i traktatens bilag II, det laveste af de to beløb, der er fastsat for udførsel af produkterne i uforandret stand; forordning (EF) nr. 1222/94 bør derfor ændres;
Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for bilag II har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 1222/94 foretages følgende ændringer:
1) I artikel 1, stk. 2, litra a), erstattes »skal ligestilles med majsstivelse under KN-kode 1108 12« med »skal ligestilles med et produkt, der er fremstillet ved forarbejdning af majs«.
2) I artikel 1, stk. 2, litra a), udgår 2. og 3. indrykning.
3) I artikel 4, stk. 2, tilføjes følgende:
»Restitutionssatsen for kartoffelstivelse under KN-kode 1108 13 fastsættes særskilt i majsækvivalent efter proceduren i artikel 23 i forordning (EØF) nr. 1766/92 ud fra ovennævnte kriterier. De anvendte mængder kartoffelstivelse omregnes til mængder majsækvivalent i henhold til artikel 3, stk. 1, litra b).«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Artikel 1, stk. 2, finder anvendelse fra den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. november 1995.